Trump ya ce babu wani shiri na doguwar tattaunawa tsakanin sa da shugaban Rasha a taron Paris - china radio international
Trump ya ce babu wani shiri na doguwar tattaunawa tsakanin sa da shugaban Rasha a taron Paris
2018-11-08 11:00:12 cri
Shugaban Amurka Donald Trump, ya ce babu wani shiri na yin doguwar tattaunawa, tsakanin sa da takwaransa na Rasha Vladimir Putin, yayin taron cika shekaru 100 da kawo karshen yakin duniya na farko, wanda za a gudanar a birnin Paris na kasar Faransa a ranar Lahadi.
Trump ya bayyana hakan ne a jiya Laraba, yayin wani taron manema labarai da ya gudana a fadar White House. Ya ce yana sa ran cin abincin rana tare da shugaba Putin, tare da wasu sauran shugabannin kasashe, amma ba wata zantawa da aka shirya yi.
Shugaban na Amurka ya ce, za su sake haduwa da shugaban Rasha yayin taron kungiyar G20, kuma a wannan lokaci ne zai dan tattauna da shugaba Putin. Kaza lika Trump ya ce yana sa ran ganawa da shugaban Koriya ta arewa Kim Jong Un, a farkon shekara mai zuwa, sai dai ya ce Amurka ba ta gaggawa game da shirya ganawar, duba da yadda aka dage ganawar da aka shirya yi tsakanin wasu manyan wakilan kasashen biyu.
Gabanin kalaman na Shugaba Trump, fadar Kremlin ta Rasha, ta bayyana cewa, shugabannin Amurka da Rasha za su yi gajeriyar ganawa, yayin liyafar cin abincin rana a fadar Elysee, sa'an nan su sake yin cikakkiyar tattaunawa yayin taron kungiyar G20, wanda zai gudana a karshen watan nan a kasar Argentina.(Saminu Alhassan)
v Rasha: sabbin takunkuman Amurka za su kawo tsaiko ga tattaunawa tsakanin kasashen biyu 2018-08-28 11:12:41
v Moscow za ta mayar da martani yadda ya kamata kan takunkumin da Amurka ta kakaba mata 2018-08-24 10:13:16
v Ma'aikatar kudin Amurka ta sanar da saka takunkumi kan wasu kungiyoyi da daidaikun jama'a da ke da alaka da Rasha 2018-08-22 10:56:01
v Sergei Lavlov ya yi magana da Mike Pompeo 2018-07-22 16:18:22
v Shugabannin Amurka da Rasha: Ganawarsu na da ma'ana 2018-07-17 13:30:05